Molde sjukehus

Molde sjukehus, tidligere Fylkessjukehuset i Molde (t.o.m. 2001), var et sykehus i Molde under helseforetaket Helse Møre og Romsdal. Sykehuset ble erstattet av Sjukehuset Nordmøre og Romsdal på Hjelset mai 2025.

Sykehuset hadde to avdelinger, lokalisert på hvert sitt sted; det somatiske sykehuset på Lundavang, dog med en mindre psykiatrisk avdeling fra 1980-årene, og det psykiatriske sykehuset på Oppdøl. Til sammen sysselsatte foretaket cirka 1 200 årsverk fordelt på 1 500 mennesker, hvorav rundt 1 000 på Lundavang. I alt rådde sykehuset over en bygningsmasse på 54 000 kvadratmeter, noenlunde jevnt fordelt mellom de somatiske og psykiatriske avdelingene. Sykehuset hadde (2004) 246 senger, hvorav 168 på de somatiske avdelingene, og disse benyttes til i underkant av 80 000 liggedøgn fordelt på i underkant av 11 000 pasienter. I tillegg administreres rundt 85 000 polikliniske behandlinger.

I tillegg til de funksjoner man vanligvis finner ved lokalsykehus, hadde sykehuset i Molde sentralsykehusfunksjoner for Møre og Romsdal innen blant annet psykiatri, nevrologi, tann/kjeve og mikrobiologi.

Sykehuset ble etablert da avdelingen på Lundavang åpnet i 1960 og det tidligere Molde amtssykehus og Reknes sanatorium ble lagt ned. I 1968 kjøpte fylkeskommunen St. Carolus sykehus og gjorde det om til en avdeling av fylkessjukehuset. Funksjonene ved St. Carolus ble flyttet til Lundavang i 1995.  I 1984 ble fylkessykehuset slått sammen med Oppdøl psykiatriske sykehus. Siden slutten av 1985 har det vært planlagt å samlokalisere de to avdelingene.

 Referanser 

Kategori:Sykehus i Molde
Kategori:Helse Midt-Norge
Kategori:Etableringer i 1960
Kategori:1960 i Norge
Kategori:Byggverk i Molde